**ОБЩИНСКИ СЪВЕТ – СВИЩОВ**

ПРЕПИС!

До……………………..............

**Р Е Ш Е Н И Е**

**№ 548**

от заседание на Общинския съвет,

проведено на 29.07.2021 г., Прот. № 32

**ОТНОСНО:**Даване съгласие за монтиране на паметна плоча на Георги Стойков Раковски в град Свищов

На основание чл. 21, ал. 1, т. 8 и ал. 2 от Закона за местното самоуправление и местната администрация (ЗМСМА), чл. 62, ал. 8 от Закона за устройство на територията (ЗУТ), чл. 1 и чл. 9, т. 5 от Наредбата за преместваемите обекти на територията на община Свищов и във връзка с предложение с Вх. № 1007/20.07.2021 г. от Генчо Генчев – Кмет на община Свищов, Общински съвет – Свищов,

**Р Е Ш И:**

Дава съгласие за монтиране на паметна плоча на Георги Стойков Раковски в парк „Радославов“, градината срещу РУ на МВР – Свищов (кв. 50, парцел XV по плана на град Свищов).

**МОТИВИ:** През 2021 година се навършват 200 години от рождението на Георги Стойков Раковски.

По този повод е учреден Инициативен комитет за организиране на честванията, посветени на революционера. Настоящото решение е вследствие на факта, че личността и делото на Раковски имат историческа връзка със Свищов, което дава възможност на нашия град да се включи в националните чествания с едно достойно начинание, като възстановим плочата в негова памет.

Георги Раковски идва в Свищов за първи път през 1853 година, за да организира съставянето на „Тайното братство“ в града. Той престоява повече от седмица в дома на Цвятко Радославов – бащата на Цветан Радославов. Тук той изчаква подходящо време и повод за тайното му отвеждане от България в Румъния. Времето, докато очаква отпътуването си, не остава напразно и Раковски написва духовната си рожба „Постъп българский“, датата на която сам той отбелязва: „Свищов, 1 януари 1855 г.“. След смъртта на Раковски, Кириякица Цвятко Радославова поднася двата му пищова като подарък на Свищовския клон на Опълченското дружество. По-късно Цветан Радославов, изявява желание пистолетите на Раковски да бъдат предадени в музея. Това се случва през 1933 година. Днес единият от тези пищови се съхранява в Свищов, а другият е предаден на Националния исторически музей – София през 1985 година. Къщата, в която се е укривал Раковски по време на пребиваването си в Свищов, е известна още като Радославовата къща. Преди да бъде разрушена напълно сградата, плочата в памет на революционера е демонтирана и е съхранена в Исторически музей – Свищов.

Плочата има размери 70х120 см (ш/в), изработена е от каменна правоъгълна основа и метален елипсовиден барелеф с образа на Раковски. В долната част има надпис от метални букви „Тук се укрива през 1854-1855 г. Георги С. Раковски“. Плочата е в сравнително добро състояние. Има нужда от почистване и освежаване на металните части.

Идеята е подкрепена от началника на Военна академия „Г. С. Раковски“ – София ген. майор д-р Груди Ангелов и председател на Инициативния комитет, който заяви готовност за съдействие по съпътстващите дейности, както и участие при откриването на възстановената паметна плоча.

Идейният план предвижда откриването да се случи в навечерието на националния празник 22 септември – обявяването на Независимостта на България или в един от следващите празнични за Свищов дни от традиционните „Свищовски лозници“.

С Решението ще се реализира едно родолюбиво начинание и ще се допринесе за съхраняването на националната памет и самочувствие.

В заседанието участват 28 общински съветници.

Гласували “За” – 28, “Против” – няма и “Въздържали се” – няма.

ПРЕДСЕДАТЕЛ НА ОбС: …/п/ …

 /д-р Кристиян Кирилов/

Вярно при ОбС: …………………

 /Л. Миронова/